 Guddoomiyuhu waxa uu sharaxaad ka bixiyay qodobada uu ka kooban yahay barnaamijka siyaasadeed ee xisbiga KULMIYE soo bandhigay, waxaanu yidhi Barnaamijka qodobadiisa marka aynu hoos ugu daadagno waxaynu ugu horraysiinaynaa amniga, haddii aan dalka amnigiisa la sugin horumar dhici maayo, jaamacadana la dhisi maayo, dhaqaale iyo shirkado waawaynna la abuuri maayo haddii aanu amni jirin, si taa loo hirgeliyo waxaynu kow ka dhigaynaa amaanka, in aynu difaaca dalka adkayno oo aynu ciidanka qaranka mudnaanta koobaad siino, hadday tahay miisaaniyad loo kordhiyo, tababarro la siiyo, hadday tahay qalab iyo hadday tahay horumar loo sameeyo, in ay ciidamadu noqdaan kuwo muunad ah, sababtoo ah dadka badankoodu ma kari karaan in aad naftaada u hurto in uu ka kale noolaado, iminkak haddii halkaa Libaax inooga soo galo ama cadaw ka soo galo, inta dirayska sidata ayaa xabadda isu dhigaysa si aynu inagu u badbaadno, markaa waxay inaga mudan yihiin in aynu ixtiraamno iyaga iyo caruurtoodaba. 